கேள்வி: கருப்புசாமிக் காசித்தும்பை - வகைப்பாடும் பரம்பலும் குறித்து விரிவாக சொல்லுங்கள்.
பதில்: காசித்தும்பைப் பேரினத்தைச் சேர்ந்த செடிகள் ஆப்பிரிக்கா, மடகாசுக்கர், தென்னிந்தியா, இலங்கை ஆகிய பகுதிகளில் காணப்படுகின்றன. அவற்றுள் இந்தியாவில் 280 இனங்கள் கீழை இமயமலையிலும், மேற்குத் தொடர்ச்சி மலையிலும் உள்ளன. அவற்றுள் 106 இனங்கள் மேற்குத் தொடர்ச்சி மலையில் மட்டுமே காணும் அகணிய உயிர். அவற்றுள் 80 விழுக்காட்டுக்கும் மேல் அச்சுறுத்தலுக்குள்ளான இனங்களாவன. அவற்றுள் இலையறு தண்டுள்ளி (''scapigerous'') இனங்களான 36 இனங்கள் மிகமிக அரிதானவை. இவை தென்னிந்தியாவிலும் இலங்கையிலும் மட்டுமே வளர்கின்றன. அவற்றுள் அகத்தியமலைப் பகுதியில் திருநெல்வேலிக் காசித்தும்பை (''I. tirunelvelliensis''), கொம்புக் காசித்தும்பை (''I. bicornis''), குறுந்தண்டுக் காசித்தும்பை (''I. acaulis'') ஆகியன ஏற்கனவே அறியப்பட்டிருந்தன. களக்காடு முண்டந்துறை புலிகள் காப்பகம் ஆய்வில் ஈடுபட்டிருந்த பால்ராசு செல்வா, வெள்ளிங்கிரி இரவிச்சந்திரன் ஆகியோர் கொண்ட குழுவினர் பாறையொன்றில் வளர்ந்திருந்த காட்டுத்தும்பைச் செடியை ஆய்வு செய்தபோது அது அப்பகுதியில் எதிர்பார்க்கக்கூடிய கொம்புக் காசித்தும்பையை ஒத்து இருந்தாலும் குறிப்பிடத்தக்க வேறுபாடுகள் இருப்பதைக் கண்டுபிடித்தனர். அதுவரை பதிவாகாத புது இனம் என நிறுவி, தாவரவியல் கருப்புசாமியின் பெயரால் அறிவியற் பெயரில் சிற்றினத்திற்கு ''கருப்புசாமியி'' எனப் பெயரிட்டனர். ''Impatiens'' எனும் பேரினம் காசித்தும்பைகளுக்கானது.